ddrg/super_eurlex huggingface dataset:
KIRJALLINEN KYSYMYS E-1312/00 esittäjä(t): Glyn Ford (PSE) komissiolle. Omnipaque/Iohexol-niminen väriaine ja lukinkalvotulehdus.



Virallinen lehti nro 053 E , 20/02/2001 s. 0125 - 0126



KIRJALLINEN KYSYMYS E-1312/00 esittäjä(t): Glyn Ford (PSE) komissiolle (27. huhtikuuta 2000) Aihe: Omnipaque/Iohexol-niminen väriaine ja lukinkalvotulehdus Omnipaque (jota tunnetaan myös nimellä Iohexol) on väriaine, jota ruiskutetaan potilaisiin, kun suoritetaan myelografia eli selkäytimen varjoaineröntgenkuvaus. Väriaineen käyttö on yhteydessä araknoidiittiin eli lukinkalvotulehdukseen, joka on asteittain paheneva, heikkoutta aiheuttava ja erittäin tuskallinen sairaus. Oireiden ilmaantuminen voi kestää pitkään, mikä johtaa siihen, että useat potilaat eivät enää yhdistä oireita käytettyyn väriaineeseen. Monesti tehdäänkin väärä diagnoosi ja sairaus määritellään niveltulehdukseksi. Kaudella 19971998 senaattori Traficant esitti Yhdysvaltojen edustajainhuoneelle lakialoitteen kyseisen väriaineen käytön kieltämiseksi. Hän painotti, että väriaineen on todistettu aiheuttavan lukinkalvotulehdusta. Ilmoittaisiko komissio, onko se tutustunut yksityiskohtaisesti muihin tapauksiin, jotka koskevat kyseisen väriaineen jälkiseuraamuksia? Ilmoittaisiko komissio myös mitä selvityksiä, jos ylipäätään mitään, se on tehnyt tästä väriaineesta ja sen jälkiseuraamuksista? Jos komissio ei ole vielä tehnyt mitään selvityksiä, aikooko se tulevaisuudessa selvittää asiaa? Erkki Liikasen komission puolesta antama vastaus (8. kesäkuuta 2000) Omnipaque on lääke, jonka tehoaine on ioheksoli. Kyseessä on jodipitoinen varjoaine, jota käytetään röntgentutkimuksissa. Kansalliset viranomaiset myöntävät lääkkeen markkinoille saattamista koskevan luvan. Myös seuranta ja erityisesti lääkevalvonta kuuluvat niille. Lääkevalvontaa koskevassa lääkelainsäädännössä edellytetään, että lääkkeiden epätoivotuista vaikutuksista ilmoitetaan toimivaltaisille viranomaisille. Komissiolla ei ole toimivaltaa kansallisten viranomaisten hyväksymiin lääkkeisiin lukuun ottamatta poikkeustapauksia, joista säädetään 20. maaliskuuta 1975 lääkevalmisteita koskevien lakien, asetusten ja hallinnollisten määräysten lähentämisestä annetussa neuvoston direktiivissä 75/319/ETY(1) ja joissa asia saatetaan komission päätettäväksi sen jälkeen, kun Euroopan lääkearviointiviraston tiedekomitea on arvioinut asian ja antanut siitä lausunnon. Kyseistä lääkettä ei ole vielä saatettu Euroopan lääkearviointiviraston käsiteltäväksi. Parlamentin jäsenen esille tuoma kysymys saatetaan joka tapauksessa viraston tietoon. (1) EYVL L 147, 9.6.1975.
KIRJALLINEN KYSYMYS E-2741/00 esittäjä(t): Theresa Villiers (PPE-DE) komissiolle. Euroon siirtymisen aiheuttamat kustannukset.



Virallinen lehti nro 089 E , 20/03/2001 s. 0219 - 0219



KIRJALLINEN KYSYMYS E-2741/00 esittäjä(t): Theresa Villiers (PPE-DE) komissiolle (1. syyskuuta 2000) Aihe: Euroon siirtymisen aiheuttamat kustannukset 1. Onko komissio arvioinut kustannuksia, jotka aiheutuvat yhtenäisvaluuttaan siirtymisestä euroalueeseen tällä hetkellä kuuluvissa 11 maassa, tai kustannuksia, jotka aiheutuvat Kreikalle sen liittyessä vuonna 2001? Voiko komissio esittää jaottelun aiheutuvista kustannuksista? 2. Onko komissio arvioinut kustannuksia, jotka euroon liittyminen aiheuttaisi Tanskalle, Ruotsille ja Yhdistyneelle kuningaskunnalle, jos nämä maat päättäisivät liittyä siihen? Pedro Solbes Miran komission puolesta antama vastaus (29. syyskuuta 2000) Komissio pitää euroon siirtymisen kustannusten arviointia mahdottomana tehtävänä ja katsoo, että paikoitellen esitettyihin arvioihin on suhtauduttava varauksellisesti. Kyseisissä arvioissa ei useimmiten ole otettu lainkaan huomioon euron käyttöönoton myönteisiä vaikutuksia.
KIRJALLINEN KYSYMYS E-2195/00 esittäjä(t): María Sornosa Martínez (PSE) komissiolle. Valencia-Tarragona-rautatie: direktiivin 85/337/ETY noudattamatta jättäminen Benicàssimin ja Oropesan välisellä rataosuudella.



Virallinen lehti nro 081 E , 13/03/2001 s. 0172 - 0173



KIRJALLINEN KYSYMYS E-2195/00 esittäjä(t): María Sornosa Martínez (PSE) komissiolle (3. heinäkuuta 2000) Aihe: Valencia-Tarragona-rautatie: direktiivin 85/337/ETY noudattamatta jättäminen Benicàssimin ja Oropesan välisellä rataosuudella Tammikuussa esittämässäni kysymyksessä (E-0324/00)(1) arvostelin sitä, että 85-prosenttisesti koheesiorahastosta rahoitettavan Valencia-Tarragona-rautatien rakennushankkeesta ei ole tehty ympäristövaikutusselvitystä Benicàssimin ja Oropesan välisestä rataosuudesta. Komission jäsen Wallström katsoi 29. maaliskuuta antamassaan vastauksessa, että direktiiviä 85/337/ETY(2) voi soveltaa tässä tapauksessa, ja ilmoitti, että komissio ryhtyy toimenpiteisiin varmistaakseen yhteisön lainsäädännön noudattamisen. Espanjan viranomaiset ovat ulkoasianministeriön kautta vastanneet komission vaatimuksiin väittämällä, - että kyse on alkuperäisen hankkeen muuttamisesta, - että ympäristövaikutusselvitystä ei tarvita hankkeesta, sillä heidän mukaansa hanke on osa Benicássimin yleiskaavaa, jossa tällainen selvitys on tehty. Tilanne on se, että toisaalta Benicàssimin osalta on olemassa vain yksi asiakirja nimeltään ympäristön integraation tutkimus, joka ei ole yhteisön lainsäädännön vaatimusten mukainen ja toisaalta suurin osa rataosuudesta on Oropesan kunnan alueella. Tämän kunnan yleiskaavassa ei ole minkäänlaista ympäristövaikutusselvitystä. Voiko komissio vahvistaa, onko sen Espanjan viranomaisilta saama vastaus edellä mainitun kaltainen? Ja jos on, mihin uusin toimiin se aikoo ryhtyä varmistaakseen ympäristövaikutusselvityksiä koskevan direktiivin 85/337/ETY noudattamisen Benicàssimin ja Oropesan välisen rataosuuden rakentamisessa? (1) EYVL C 330 E, 21.11.2000, s. 127. (2) EYVL L 175, 5.7.1985, s. 40. Margot Wallströmin komission puolesta antama vastaus (7. syyskuuta 2000) Komissio on saanut Espanjan viranomaisilta vastauksen, joka koskee parlamentin jäsenen mainitsemaa hanketta. Koska vastausta ei pidetty tyydyttävänä, komissio on vastikään päättänyt lähettää Espanjalle hanketta koskevan perustellun lausunnon.
KIRJALLINEN KYSYMYS E-1571/00 esittäjä(t): Bart Staes (Verts/ALE) komissiolle. Koirakilpailut (vinttikoirat).



Virallinen lehti nro 053 E , 20/02/2001 s. 0165 - 0166



KIRJALLINEN KYSYMYS E-1571/00 esittäjä(t): Bart Staes (Verts/ALE) komissiolle (23. toukokuuta 2000) Aihe: Koirakilpailut (vinttikoirat) Koska kyseisten jäsenvaltioiden kuuluu itse löytää ratkaisu vinttikoirien huonon kohtelun ongelmaan, komissio ei voi tehdä muuta kuin kehottaa toimivaltaisia viranomaisia huolehtimaan, että koirien huono kohtelu lopetetaan (kysymykset E-0826/00 ja E-0919/00)(1). 1. Mitä toimivaltaisia viranomaisia komissio on kehottanut huolehtimaan vinttikoirien huonon kohtelun lopettamisesta? 2. Milloin komissio on kehottanut kyseisiä viranomaisia huolehtimaan vinttikoirien huonon kohtelun lopettamisesta (pyydän saada tiedot aikajärjestyksessä)? 3. Miten komissio on kehottanut kyseisiä viranomaisia huolehtimaan vinttikoirien huonon kohtelun lopettamisesta (pyydän sanatarkat lainaukset)? 4. Aikooko komissio kehottaa uudelleen kyseisiä viranomaisia huolehtimaan vinttikoirien huonon kohtelun lopettamisesta? Jos vastaus on kielteinen, miksi komissio ei aio esittää kehotusta uudelleen, kun otetaan huomioon vinttikoirien huonon kohtelun jatkuminen? (1) EYVL C 26 E, 26.1.2001, s. 115. David Byrnen komission puolesta antama vastaus (17. heinäkuuta 2000) Komissio ilmoitti arvoisan parlamentin jäsenen kirjalliseen kysymykseen E-0826/00 ja edustaja Fordin kirjalliseen kysymykseen E-0919/00 antamassaan yhteisvastauksessa(1), että vinttikoirien pito- ja kilpailuolosuhteet jäsenvaltioissa eivät kuulu komission toimivaltaan. Vinttikoirien hyvinvoinnin sääntely (kun kyse ei ole niiden kuljetuksista) kuuluu siis yksinomaan kyseisen jäsenvaltion lainsäädännön piiriin. Vaikka komissio pitääkin eläinten tarpeetonta kärsimystä valitettavana kaikissa tapauksissa, se voi ryhtyä toimiin kärsimyksen lievittämiseksi vain silloin, kun sillä on toimiin tarvittava oikeudellinen toimivalta. Vastauksessaan edellä mainittuihin kirjallisiin kysymyksiin komissio esitti yleisen vetoomuksen, jotta kysyjien kuvaama vinttikoirien huono kohtelu lopetettaisiin. Komissio ei kuitenkaan ole vienyt asiaa pitemmälle jäsenvaltioiden kanssa, koska sen käytettävissä ei tätä nykyä ole oikeusperustaa, jonka perusteella se voisi varmistaa näkemystensä noudattamisen. (1) EYVL C 26 E, 26.1.2001, s. 115.
KIRJALLINEN KYSYMYS E-1998/00 esittäjä(t): Didier Rod (Verts/ALE) komissiolle. PO I:n sopimukset tukien myöntämisestä brasilialaisille kansalaisjärjestöille.



Virallinen lehti nro 072 E , 06/03/2001 s. 0165 - 0165



KIRJALLINEN KYSYMYS E-1998/00 esittäjä(t): Didier Rod (Verts/ALE) komissiolle (21. kesäkuuta 2000) Aihe: PO I:n sopimukset tukien myöntämisestä brasilialaisille kansalaisjärjestöille Komission pääosasto I teki kolme vuotta sitten useita sopimuksia brasilialaisten ympäristöalan kansalaisjärjestöjen kanssa. Sopimusten tekemisen jälkeen tuensaajille (esimerkiksi Ecotropica Mato Grosson osavaltiossa sopimus nro BR97/023/B7-E201/04 ja Maailman luonnonsäätiöön kuuluva WWF Brasil) ei ole annettu mitään tietoja eikä raha-avustuksia. Voiko komissio selittää, miksi avustukset ovat myöhässä, ja selvittää ympäristönsuojelua ja Latinalaisen Amerikan maiden kansalaisjärjestöjä koskevaa politiikkaansa? Miten se aikoo jatkossa toimia näiden sopimusten suhteen? Poul Nielsonin komission puolesta antama vastaus (28. heinäkuuta 2000) Komissio ei ole allekirjoittanut mitään mainittuja hankkeita eikä muitakaan saman paketin hankkeita koskevia sopimuksia brasilialaisten ympäristöalan kansalaisjärjestöjen kanssa. Näin ollen kansalaisjärjestöjen voimin toteutettavien hanke-ehdotusten toteutuksesta ei ole vielä syntynyt sopimusvelvoitetta. Kyseiset ehdotukset on periaatteessa hyväksytty rahoituksen osalta. Ehdotukset ovat osa pakettia, johon kuuluvat kansalaisjärjestöjen hankkeet ja niiden toteuttamiseen tarvittavien teknisen avun järjestelyjen yhteensovittaminen, joka edellyttää virallisen sopimuksen tekemistä Brasilian hallituksen kanssa. Hankkeen epävirallinen luonne on viivästyttänyt järjestelyjen toteutusta kummankin sopimuspuolen osalta. Komissio tarkastelee pakettia uudelleen lähitulevaisuudessa tehdäkseen päätöksen sopivimmista jatkotoimenpiteistä. Komissio on rahoittanut useita ympäristöalan kansalaisjärjestöjen toimia Latinalaisessa Amerikassa trooppisille metsille, ympäristölle ja kansalaisjärjestöjen yhteisrahoitukselle varatuista varoista. Viime vuonna kansalaisjärjestöjen hankkeille Brasiliassa myönnettiin yli 22 miljoonaa euroa pelkästään kansalaisjärjestöjen yhteisrahoitukseen varatuista varoista. Kansalaisyhteiskunnan merkittävä rooli ympäristönsuojelussa ja kestävän kehityksen aikaansaamisessa tunnustetaan laajalti Latinalaisessa Amerikassa ja komission politiikassa. Komission rahoittamia hankkeita ovat mm. COAMA-hanke Kolumbian Amazonin alueella (Right Livelihood -palkinnon voittaja 1999) ja yhteistyöhanke brasilialaisen kansalaisjärjestön kanssa Brasiliassa Javarin alueella eristyksessä elävien intiaanien suojelemiseksi.
KIRJALLINEN KYSYMYS E-2575/00 esittäjä(t): Ilda Figueiredo (GUE/NGL) ja Arlindo Cunha (PPE-DE) komissiolle. Maatalouteen ja ympäristöön liittyvien toimien soveltamissäännöt Portugalissa.



Virallinen lehti nro 072 E , 06/03/2001 s. 0198 - 0199



KIRJALLINEN KYSYMYS E-2575/00 esittäjä(t): Ilda Figueiredo (GUE/NGL) ja Arlindo Cunha (PPE-DE) komissiolle (1. elokuuta 2000) Aihe: Maatalouteen ja ympäristöön liittyvien toimien soveltamissäännöt Portugalissa Tietojemme mukaan Portugalissa on huomattavia puutteita joidenkin maatalouteen ja ympäristöön liittyvien toimien soveltamisessa. Erityisesti puutteet koskevat korkkipuun ja rautatammen laajojen viljelmien säilyttämistä sekä luonnonmukaista viljelyä. Puutteita on havaittavissa varsinkin seuraavilla aloilla: - alueellisen tason tarkastuksia tekevien teknisten ryhmien kouluttaminen, - verotusta koskevat säädökset, - maanviljelijöille tiedottaminen etukäteen eri toimenpiteiden toteuttamisen teknisistä vaatimuksista. Näiden puutteiden seurauksena syntyy usein tulkintaeroja toimien asianmukaista soveltamista koskevista oikeudellisista ja teknisistä vaatimuksista, jolloin järjestelyn edunsaajina olevat viljelijät saavat osakseen epäreilua kohtelua. Pyydämme maataloudesta ja maaseudun kehittämisestä vastaavaa komission jäsentä antamaan yksityiskohtaiset tiedot seuraavista seikoista. 1. Missä säädöksissä säädetään maatalouteen ja ympäristöön liittyvistä verotustoimista Portugalissa? 2. Mikä erityiskoulutus on maatalouteen ja ympäristöön liittyvistä verotustoimista vastaavilla Portugalin maatalousministeriön virkamiehillä? 3. Onko komissio viime aikoina tutkinut tätä asiaa Portugalissa? Franz Fischlerin komission puolesta antama vastaus (27. syyskuuta 2000) Komissio kerää parhaillaan tietoja, joita se tarvitsee vastatakseen kysymykseen. Se ilmoittaa tuloksistaan mahdollisimman pian.
KIRJALLINEN KYSYMYS E-1659/00

esittäjä(t): Camilo Nogueira Román (Verts/ALE) komissiolle

(26. toukokuuta 2000)

Aihe: Marokon kanssa tehty kalastussopimus ja Espanjan pääministerin José María Aznarin vierailu Marokkoon

Espanjan pääministerin Aznarin Marokkoon tekemän vierailun aikana tiedostusvälineet esittivät Marokon pääministerille Yosoufille Euroopan unionin ja Marokon kuningaskunnan väliseen kalastussopimukseen liittyviä kysymyksiä. Marokon pääministeri totesi Aznarin läsnäollessa, että Marokon hallitus odottaa komission jäsenen Franz Fischlerin lupaamaa ehdotusta uudeksi sopimukseksi.

Marokon pääministerin lausumat, jotka esitettiin viisi kuukautta edellisen sopimuksen voimassaolon päättymisen ja siitä johtuneen Galician, Andalusian ja Kanariansaarten laivastojen toiminnan keskeytymisen jälkeen, todistavat EU:n ja Marokon välisestä täydellisestä kommunikaation puutteesta. Asiaa ei edes otettu esille Aznarin vierailun aikana vaikka hän on laivaston toiminnan pysähtymisestä eniten kärsivän unionin jäsenvaltion hallituksen päämies.

Näyttää siltä, että tähän onnettomaan kommunikaation puuttumiseen liittyy yhtäaikaa sekä unionin kiinnostuksen puute unioni neuvottelee mieluummin kalastusasioista erillään EU:a ja Marokkoa yhdistävistä erittäin tärkeistä talous- ja sosiaaliasioista että Espanjan hallituksen päämiehen kiinnostuksen puute pääministeri ei sisällyttänyt kalastusasioita niiden poliittisten ja sosiaalisten kysymysten eikä matkailuun, maatalouteen, teollisuuteen taikka tietoliikenteeseen (erityisesti Telefónica-yhtiötä koskevat kysymykset) liittyvien kysymysten joukkoon, joista hänen piti keskustella tämän Marokon vierailun aikana.

Voiko komissio ilmoittaa, miten Marokon kanssa käytävät neuvottelut uudesta kalastussopimuksesta ovat edenneet ja mitä tuloksia on saatu pääministeri Aznarin Marokon-vierailusta?

Franz Fischlerin komission puolesta antama vastaus

(29. kesäkuuta 2000)

Komissio vahvistaa, että uusien kalastussuhteiden luominen yhteisön ja Marokon välillä on sen ensisijainen tavoite yhteisessä kalastuspolitiikassa vuonna 2000.

Kalastusasioista vastaava komission jäsen ilmaisi tämän kannan jälleen kerran Marokon viranomaisille vieraillessaan Rabat'ssa 18. toukokuuta 2000.

Marokon viranomaiset vahvistivat halukkuutensa luoda uudet kalastussuhteet yhteisön kanssa ja ilmoittivat olevansa valmiita aloittamaan tekniset neuvottelut heinäkuussa 2000.

Komission useaan otteeseen viime kuukausien aikana ilmaisema kanta on neuvoston lokakuussa 1999 hyväksymien neuvotteluohjeiden mukainen.
KIRJALLINEN KYSYMYS E-1750/00

esittäjä(t): Rodi Kratsa-Tsagaropoulou (PPE-DE) neuvostolle

(5. kesäkuuta 2000)

Aihe: Vaalit Kosovossa

Kosovossa järjestetään ensi syksynä ensimmäiset paikallisvaalit. Vaalijärjestelyjen onnistuminen on erittäin tärkeää, sillä paikallistason demokratia muodostaa alueen jälleenrakennuspolitiikan perustan ja tähän jälleenrakentamiseen Euroopan kansat panostavat suuresti niin eettisesti kuin materiaalisesti.

Aikooko neuvosto osallistua vaaliprosessin valmisteluun ja valvontaan ja näiden vaalien perusteella luotavien ensimmäisten kuntien ja yhteisöjen neuvostojen perustamiseen ja toimintaan?

Vastaus

(10. lokakuuta 2000)

Neuvosto yhtyy arvoisan parlamentin jäsenen arvioon Kosovossa syksyllä pidettävistä kunnallisvaaleista. Yleisten asioiden neuvosto korosti 13. kesäkuuta pitämässään kokouksessa hyvin valmisteltujen kunnallisvaalien olevan oleellisen tärkeät ensimmäisenä vaiheena demokraattisesti laillistettujen instituutioiden perustamisessa. Feiran Eurooppa-neuvosto on 20. kesäkuuta toistanut tukevansa mldr toimivaltaisten kansainvälisten elinten huolellisesti valmistelemien ja asianmukaisesti valvottujen vapaiden ja rehellisten kunnallisvaalien järjestämistä Kosovossa. Se painotti myös, että ääriainesten väkivaltaa ei suvaita ja että mldr paikallisjohtajia kehotetaan voimakkaasti hoitamaan velvollisuutensa vaikuttamalla aktiivisesti monikansaisen, suvaitsevaisen yhteiskunnan luomiseksi, jonne pakolaiset ja kotiseudultaan siirtymään joutuneet voivat palata ja jossa Kosovon koko kansa voi elää turvassa.

Neuvosto seuraa hyvin tarkasti vaalien valmistelua (vaaliluetteloiden laatiminen, tarkkailu jne.), jota johtavaksi järjestöksi kansainvälinen yhteisö on valtuuttanut Euroopan neuvoston (ETYJ, YK, EU ja muut osallistuvat myös). EU:n jäsenvaltiot auttavat varmasti omalta osaltaan Euroopan neuvostoa sen toimissa vaalivalvojien ja voimavarojen osalta, kuten ne ovat tehneet aikaisemminkin yhtä arkaluontoisissa vaaleissa Euroopan neuvoston antamien ohjeiden mukaisesti. Mitä tulee ensimmäisten kunnanvaltuustojen perustamiseen ja toimintaan vaalien jälkeen, UNMIK (joka YK:n turvallisuusneuvoston päätöslauselman 1244 mukaisesti vastaa Kosovon väliaikaisesta hallinnosta) valmistelee parhaillaan YK:n turvallisuusneuvoston päätöslauselman 1244 määräysten mukaisesti asianmukaisia järjestelyjä kuntien väliaikaista itsehallintoa varten. Tämän työn tukemiseksi ja tarvittavan seurannan varmistamiseksi G-8:n ja kontaktiryhmän puitteissa käydään neuvotteluja, joissa myös EU:n puheenjohtajavaltio ja komissio ovat mukana.
KIRJALLINEN KYSYMYS E-1768/00 esittäjä(t): Graham Watson (ELDR) komissiolle. Jalometallien leimaaminen.



Virallinen lehti nro 072 E , 06/03/2001 s. 0112 - 0113



KIRJALLINEN KYSYMYS E-1768/00 esittäjä(t): Graham Watson (ELDR) komissiolle (31. toukokuuta 2000) Aihe: Jalometallien leimaaminen Toistaiseksi ei ole määritelty yhtenäisiä painorajoja, joiden ylittyessä jalometallien leimaaminen on pakollista. Isossa-Britanniassa sterlinghopean leimaamisen painoraja on 7,78 g, Alankomaissa taas 1 g. Tämä aiheuttaa ongelmia myynnissä Alankomaihin silloinkin, kun tuotteet on merkitty tarkastuslaitoksessa (Assay Office) Isossa-Britanniassa. Voiko komissio harkita tämän ongelman ratkaisemista järkevällä tavalla eli painorajojen yhtenäistämistä koko unionin alueella, millä se loisi jalometallikorukauppaa koskevat yhtenäiset periaatteet? Erkki Liikasen komission puolesta antama vastaus (11. heinäkuuta 2000) Kuten parlamentin aiempiin kirjallisiin kysymyksiin(1) annetuissa vastauksissa on jo todettu, komission tekemän jalometalleja koskevan direktiiviehdotuksen(2) käsittely neuvostossa ei sanottavasti etene. Yhteisöjen tuomioistuimen asiassa Houtwipper antaman tuomion(3) analysoinnin ja EY:n perustamissopimuksen 28 artiklan (ent. 30 artiklan) perusteella vaikuttaa mahdottomalta määrätä, että kansallisten vaatimuksenmukaisuuden arviointimenettelyjen osalta olisi sovellettava valmistajan ilmoitukseen ja metallien leimaamiseen perustuvaa vastavuoroisen tunnustamisen järjestelmää. Koska asian käsittely ei etene, komissio aikoo tarkistaa, olisiko jäsenvaltioiden kanssa mahdollista sopia kansallisten lakien yhdenmukaistamisesta. (1) Concepció Ferrerin kysymys E-3158/98 (EYVL C 207, 21.7.1999), Ana Miranda de Lagen kysymys E-3139/98 (EYVL C 142, 21.5.1999) ja Miguel Arias Cañeten kysymys E-3029/98 (EYVL C 135, 14.5.1999). (2) EYVL C 209, 29.7.1994. (3) Syyskuun 15. päivänä 1994 asiassa C-293/93 annettu tuomio.
KIRJALLINEN KYSYMYS E-1506/00 esittäjä(t): Glyn Ford (PSE) komissiolle. Maksettavien korvausten siirtokustannukset.



Virallinen lehti nro 053 E , 20/02/2001 s. 0156 - 0157



KIRJALLINEN KYSYMYS E-1506/00 esittäjä(t): Glyn Ford (PSE) komissiolle (12. toukokuuta 2000) Aihe: Maksettavien korvausten siirtokustannukset Sain äskettäin Western Union/GWK:n kautta 5 000 Belgian frangin suuruisen maksun korvauksena menoista, jotka minulle koituivat osallistumisestani Euroopan komission järjestämään konferenssiin Amsterdamissa. Tämä maksu suoritettiin Montoyer-kadulta Wiertz-kadulle ja siitä perittiin 630 Belgian frangia. Onko komissiolla mitään vastaavanlaisia ohjelmia rahoitusavun tarjoamiseksi Belgian pankeille? Onko se harkinnut tällaisten summien toimittamista perille taksilla, mikä olisi halvempi maksunsiirtokeino? Michaele Schreyerin komission puolesta antama vastaus (10. heinäkuuta 2000) Komissio käytti alihankkijan palveluja sen konferenssin järjestelyissä ja johtamisessa, jossa arvoisa parlamentin jäsen esiintyi. Tavallisesti alihankkija maksaa esiintyjien päivärahat pankkisiirtona, mutta koska arvoisa parlamentin jäsen oli kutsuttu tilaisuuteen hyvin lyhyellä varoitusajalla eikä hän ollut aiemmin puhunut tämän alihankkijan järjestämissä tilaisuuksissa, pankkiyhteystiedot eivät olleet käytettävissä niin hyvissä ajoin, että maksu olisi voitu suorittaa ennen konferenssin alkua. Tällaisissa poikkeustilanteissa alihankkija käyttää sovittua menettelyä, jossa käytetään välittäjänä Western Unionia, jolloin raha on heti käytettävissä missä tahansa sen toimistossa.
KIRJALLINEN KYSYMYS E-1879/00 esittäjä(t): Lord Inglewood (PPE-DE) komissiolle. Turskan pyynnin kieltämisestä maksettava korvaus pohjoisella Irlanninmerellä.



Virallinen lehti nro 089 E , 20/03/2001 s. 0104 - 0105



KIRJALLINEN KYSYMYS E-1879/00 esittäjä(t): Lord Inglewood (PPE-DE) komissiolle (9. kesäkuuta 2000) Aihe: Turskan pyynnin kieltämisestä maksettava korvaus pohjoisella Irlanninmerellä Pystyykö Euroopan komissio järjestämään jäsenvaltioiden tueksi rahoituksen, jonka käyttämisestä ne itse päättävät, tarkoituksena maksaa kalastajille korvauksia tulojen menetyksistä, joita turskan pyynnin kieltäminen pohjoisella Irlanninmerellä heille aiheuttaa? Franz Fischlerin komission puolesta antama yhteinen vastaus kirjallisiin kysymyksiin E-1878/00 ja E-1879/00 (6. heinäkuuta 2000) Komissio muistuttaa arvoisaa parlamentin jäsentä asetuksen (EY) N:o 2792/1999(1) 16 artiklan 1 kohdan c alakohdan säännöksistä. Näiden säännösten mukaan jäsenvaltiot voivat myöntää kalastajille ja alusten omistajille kalatalouden ohjauksen rahoitusvälineestä (KOR) osarahoitettuja korvauksia, jos ehtymisvaarassa olevia kalavaroja varten otetaan käyttöön elvytyssuunnitelma. Kyseessä olevan rakenneohjelman hallintoviranomainen päättää, myönnetäänkö tällaisia korvauksia, edellyttäen että mainittuja säännöksiä on noudatettu. (1) Neuvoston asetus (EY) N:o 2792/1999, annettu 17 päivänä joulukuuta 1999, kalatalousalan rakenteellisia toimia koskevista yksityiskohtaisista säännöistä ja edellytyksistä (EYVL L 337, 30.12.1999).